Document ID: 32005R1540

UREDBA KOMISIJE (ES) št. 1540/2005
z dne 22. septembra 2005
o uporabi posebne sheme premij za goveda za leto 2004 na Irskem in v Združenem kraljestvu
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1254/1999 z dne 17. maja 1999 o skupni ureditvi trga za goveje in telečje meso (1), in zlasti druge alinee člena 50 Uredbe,
ob upoštevanju naslednjega:
(1)
V skladu s členom 4(1) Uredbe (ES) št. 1254/1999 so lahko proizvajalci, ki imajo na svojem gospodarstvu moška goveda, upravičeni do posebne premije. V skladu s členom 4(2) navedene uredbe je bila posebna premija odobrena za dve starostni obdobji. Za „prvo starostno obdobje“, določeno s prvo alineo členov 4(2)(a) in (b) te uredbe, je bila posebna premija odobrena enkrat v življenjskem obdobju vsakega bika od starosti devetih mesecev ali za vola prvič v starosti devetih mesecev. Za „drugo starostno obdobje“, določeno z drugo alineo člena 4(2)(b) te Uredbe, je bila posebna premija za vole drugič odobrena po starostnem obdobju 21 mesecev. V skladu s členom 4(4) navedene uredbe, kadar celotno število bikov v starosti od devetih mesecev in volov v starosti od devetih do dvajsetih mesecev, za katere je bil poslan zahtevek in ki izpolnjujejo pogoje za odobritev posebne premije, presega regionalno zgornjo mejo iz Priloge I navedene uredbe, se sorazmerno zmanjša število vseh živali, ki izpolnjujejo pogoje v prvem in drugem starostnem obdobju, na proizvajalca za konkretno leto.
(2)
Po odločitvi Irske in Združenega kraljestva, da od 1. januarja 2005 izvajata shemo enotnega plačila iz Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (2), je veliko kmetov želelo uživati ugodnosti posebnih premij za svoje upravičeno govedo, pred koncem sheme 31. decembra 2004. Zato je bilo število živali, za katere je bil vložen zahtevek, glede na leto 2004, znatno večje kot v prejšnjem letu.
(3)
Povečanje števila zahtevkov za koledarsko leto 2004 na Irskem in v Združenem kraljestvu za živali v prvem starostnem obdobju je bilo znatno večje kot leta 2003 in je privedlo do čezmerne prekoračitve zadevnih regionalnih zgornjih mej. V primerjavi s prejšnjimi leti je bilo opaziti tudi povečanje števila vloženih zahtevkov za pomoč za živali iz drugega starostnega obdobja. Vendar je bilo teh znatno manj kot zahtevkov za živali v prvem starostnem obdobju.
(4)
V skladu s členom 4(4) Uredbe (ES) št. 1254/1999 bi čezmerna prekoračitev regionalnih zgornjih mej pomenila sorazmerno zmanjšanje vseh zahtevkov za pomoč. Ob upoštevanju dejstva, da se je ta shema zaključila 31. decembra 2004, sorazmerno zmanjšanje zahtevkov za živali v drugem starostnem obdobju ne dosega več ustreznega namena, saj tiste živali, za katere bodo uveljavljali zahtevke v prvem starostnem obdobju, ne bodo več upravičene do zahtevkov v drugem starostnem obdobju. Uvedba zmanjševanja za obe starostni obdobji iz člena 4(4) Uredbe (ES) št. 1254/1999 tako povzroča nesorazmerno kaznovanje tistih proizvajalcev, ki so vložili zahtevek leta 2004 za živali v drugem starostnem obdobju. Iztek posebne sheme za premije na Irskem in Združenem kraljestvu 31. decembra 2004 je ustvarilo posebno praktično težavo na trgu, ki jo je treba rešiti, da se preprečijo nesorazmerne posledice za te kmete. Zato je treba sprejeti ustrezne ukrepe za zmanjšanje učinka kazni na te proizvajalce.
(5)
Da se za koledarsko leto 2004 na Irskem in v Združenem kraljestvu omeji vpliv zmanjšanja, ki je nastal zaradi čezmerne prekoračitve za živali v prvem starostnem obdobju na račun živali v drugem starostnem obdobju, morajo biti plačila posebnih premij za živali v drugem starostnem obdobju enaka kot poprečno število plačil za živali v isti starostni skupini, za katere so bila opravljena plačila premij v koledarskih letih 2001, 2002 in 2003.
(6)
V skladu s členom 13(1) Uredbe (ES) št. 1254/1999 lahko proizvajalci, ki prejemajo posebno premijo, zaprosijo za ekstenzifikacijsko plačilo, če je za zadevno koledarsko leto zadevno gospodarstvo izpolnilo zahteve glede obremenitve, določene s členom 13(2) navedene uredbe. Ekstenzifikacijsko plačilo se mora odobriti za živali v drugem starostnem obdobju, ki jim je odobrena posebna premija in so gojene na gospodarstvih, ki izpolnjuje pogoje glede obremenitve iz člena 13(2) navedene uredbe.
(7)
V skladu s prvo alineo člena 22(2) Uredbe (ES) št. 1254/1999 je bilo treba plačila opraviti najkasneje do 30. junija 2005. Zaradi posebnih okoliščinin, ki so nastale zaradi preteka roka sheme posebne premije, je treba zgoraj navedena plačila izjemoma opraviti najpozneje do 15. oktobra 2005.
(8)
Upravljalni odbor za govedino in teletino ni podal mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
1. Z odstopanjem od člena 4(4) Uredbe (ES) št. 1254/1999 na Irskem in v Združenem kraljestvu je največje število živali iz druge alinee člena 4(2)(b) navedene uredbe, za katero se lahko plača posebne premije za koledarsko leto 2004, naslednje:
-
za Irsko: 849 400,
-
za Združeno kraljestvo: 938 100.
2. Ekstenzifikacijsko plačilo se lahko odobri za živali iz druge alinee člena 4(2)(b) Uredbe (ES) št. 1254/1999, ki jim je odobrena posebna premija in so gojene na gospodarstvih, ki izpolnjujejo pogoje obremenitve iz člena 13(2) navedene uredbe.
3. Z odstopanjem od prve alinee člena 22(2) Uredbe (ES) št. 1254/1999 je bilo treba plačila, na katera se nanašata odstavka 1 in 2, izvršiti najkasneje do 15. oktobra 2005.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. septembra 2005

Labels: 18
15
5
6